**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 435/2022 Z. z., ktorým sa ustanovujú požiadavky na udržiavanie poľnohospodárskej plochy, aktívneho poľnohospodára a kondicionality (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia vlády je predovšetkým novelizácia príslušných ustanovení nariadenia vlády z dôvodu zosúladenia vnútroštátnej legislatívy pre oblasť priamych platieb a neprojektových podpôr s modifikovaným Strategickým plánom Spoločnej poľnohospodárskej politiky 2023 – 2027 a precizovania príslušných ustanovení s cieľom zabezpečiť ich jednoznačný výklad a zjednodušenie aplikačnej praxe.

Návrh nariadenia vlády nebude predmetom vnútrokomunitárneho pripomienkového konania.

Vzhľadom k tomu, že návrh nariadenia vlády má podľa doložky vybraných vplyvov vplyv na podnikateľské prostredie, môže podľa § 19 ods. 6 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení zákona č. 133/2023 Z. z. nadobudnúť účinnosť len 1. januára alebo 1. júla príslušného kalendárneho roka. Nedodržaním navrhovaného termínu nadobudnutia účinnosti návrhu nariadenia vlády od 1. januára 2024 by nebolo možné zabezpečiť administráciu žiadostí a následné vyplácanie podpôr v súlade s modifikáciou Strategického plánu Spoločnej poľnohospodárskej politiky 2023 - 2027 na rok 2024, čím by štátu mohli vzniknúť značné hospodárske škody. Na základe čl. 13 ods. 7 Legislatívnych pravidiel vlády Slovenskej republiky bol návrh nariadenia vlády predmetom skráteného pripomienkového konania.

Na rokovanie Legislatívnej rady vlády Slovenskej republiky sa návrh nariadenia vlády predkladá s rozpormi s pripomienkujúcimi subjektami uvedenými vo vyhlásení predkladateľa
o rozporoch.

Dátum nadobudnutia účinnosti je navrhnutý tak, aby adresáti právneho predpisu mali primeraný čas na oboznámenie sa s novou právnou úpravou.